**Loone Ots**

**AELITA 2.0 ehk**

**MÄRKA INIMESES IMET!**

**Muusikali libreto**

TEGELASED:

Kosmoses:

EDARON, kosmiliste kontaktide eest vastutav ametnik

AELITA, noor teadlane

SINGA

RAMAI tema juhendatavad, reflektorteleskoobi loomise tiim

ELLELLE

VIGURET

I TÕLK

II TÕLK (tumm pantomiim)

III TÕLK (tumm pantomiim)

Maal:

PROFESSOR IGERIK

KAKS ROBOTIT, koomiline paar

TANJA, tudeng

KAJAR, tudeng

LIISU, gümnasist, Kajari õde

DIMA, gümnasist, õpib välismaal

KAKS KARTLIKKU

ÕHTUJUHT

Kosmose ühenduse konverentsikülalised: rurununilased, sehahillilased, dibidabadubilased jmt

India tantsijannad

Tegevus toimub kohe siin ja praegu planeedil Lassos ja planeedil Maa

**ESIMENE VAATUS**

1. **STSEEN**

KOOR, TANTSIJAD – MAA-INIMESED

KOOR:

Kuulake, kuulake kõik!

Teadmistest kõigil on võit!

Õpi ja uuri, tarkus on hea,

ava siis silmad ja kõrvad ja pea!

Tarkus on rikkus, ole siis tark!

Pinguta, õpi, et higine särk!

Kuid ära unusta inimest teist,

tilluke ime on igaüks meist!

Märka enda ümber maailma,

kiida kõike head ja rõõmusta!

Ilmas imesid on miljoneid,

mikroskoobis, kosmoses võid leida neid.

**2.STSEEN**

Kajar, Tanja, Liisu, Dima

TANJA:

Jälle istume valves,

ärevuses ja palves –

tulgu ometi ükski Maa-väline märk!

KAJAR:

Otsin-kuulan, et märg on nii nahk kui ka särk!

Meie kuri professor, see Igerik,

tahab sulgeda kosmosevalve projekti.

TANJA:

Aga tal pole õigus, jah, ta sügavalt eksib!

Maa-väline elu on olemas.

KAJAR:

Jah, on olemas.

TANJA:

Vahest teiselpool tähti keegi kavandab lendu

meie armsale-kallile Maale.

KAJAR:

Vahest sealgi on tähetorn, vaatab täis indu

keegi sellest just praegugi Maale.

KAJAR ja TANJA:

Vahest sealgi on tähetorn, vaatab täis indu

keegi sellest just praegugi Maale.

**LIISU (hingeldades): Kajar! Kajar! Luba mind korraks oma teleskoobi juurde.**

**KAJAR: See ei ole teleskoop, see on lainepüüdja.**

**LIISU: Misasi?**

**KAJAR: Lainemasin. See koondab inimese mõttejõu ja suunab selle kosmosesse.**

**LIISU: Milleks?**

**KAJAR: Et leida kosmosest elu.**

**TANJA: Kajar on teinud suurepärase leiutise.**

**KAJAR: Sina ise ka.**

**LIISU: Ja mitu kontakti teil juba on?**

**TANJA: Praegu ei ole veel ühtegi.**

**KAJAR: Ja professor Igerik on väga vihane.**

**TANJA: Sest me raiskame tema meelest lihtsalt aega.**

**KAJAR: Nii et sina mine koju. Kõrvalised isikud ei tohi siin olla.**

**LIISU: Mina ei ole kõrvaline isik! Mina olen sinu õde!**

**KAJAR: Kui professor sind näeb, saab ta jube-kole vihaseks.**

**LIISU: Aga ma pean Dimaga rääkima. Sa ütlesid, et sinu lainepüüdja lubab inimesel ükskõik kui kaugelt ühe sekundiga päris lähedale tulla. Ma nii igatsen Dima järele! Ta on minu parim sõber ja õpib juba pool aastat Austraalias. Ma ei ole teda pool aastat mujal näinud kui Skype´is ja Instagramis! No Kajar! Palun, palun, palun!!!**

**KAJAR: Hea küll. Aga tee kähku.**

**TANJA: Praegu töötab lainepüüdja umbes nagu ekraan. Et inimest reaalselt kohata, on rohkem võimsust vaja.**

**LIISU: Aga rääkida saame ikka, ja suurel ekraanil! Vahva! (*suhtestub lainepüüdjaga*)**

LIISU:

Dima, kus sa oled? Halloo, halloo!

Kuidas sul seal läheb, nonoo, sosoo!

Millal tuled koju, millal lõpeb kool?

Sinuta mul tunne, et mind on vaid pool!

DIMA:

Liisu, armas sõber, minul kõik on korras,

kogu maailm on ilus, ela Norras või Andorras,

uued sõbrad siin ja vanad sõbrad meie Eestis,

saaks me kokku kõik, see mind siis õnnelikuks teekski!

LIISU:

Tule siis siia ja võta nad kaasa!

DIMA:

Ei, tulge te siia, tutvuge uue maaga!

LIISU:

Hakka tulema!

DIMA:

Ei, tulge teie, mina õpin!

LIISU:

Kurb on sinuta! Kui kaua sellega veel lepin?

DIMA:

Aasta möödub pea, ma olen kohe jälle kodus!

LIISU:

Tule kähku, muidu näed, et sõber ära kadus!

DIMA:

Sõber tõeline ei jäta sõpra maha!

LIISU:

Sõber tõeline ei jäta sõpra maha!

DIMA:

Tulen homme Skype´i, saada seni instagramm!

LIISU:

Olgu nii. Ma ootan. Kuid sea kodu poole samm!

*Ühendus lõpeb.*

**LIISU: Suur, suur aitäh sulle, Kajar! Sa oled parim vend! Sulle ka aitäh, Tanja! Valvake nüüd oma kosmost edasi! Ma jooksen, tsau!**

*Jookseb ära.*

**3.STSEEN**

Kartlikud, Tanja, Kajar

*Koputus.*

**TANJA: Kes seal on?**

***Uks avaneb väga aeglaselt. Sisse tulevad kaks KARTLIKKU.***

**ESIMENE KARTLIK (*kartlikult*): Kas siin on see hirmus ja kohutav masin?**

**KAJAR: Ei ole. Teil on vale aadress.**

**TEINE KARTLIK (*kartlikult*): Aga teie teete seda… lainepüüdjat, eks?**

**KAJAR: Noh… Teeme.**

**TANJA: Õieti on see juba valmis.**

**ESIMENE KARTLIK: Appi! Kui õudne!**

**TANJA: Mis te nüüd! See on väga tore!**

**TEINE KARTLIK: Kas keegi on… appi, ma kardan!... kas keegi on juba…?**

**KAJAR: Mida juba?**

**TEINE KARTLIK: Ma ei julge öelda…**

**ESIMENE KARTLIK (*sosinal*): Ühendust võtnud?**

**KAJAR: Ei ole veel.**

**KARTLIKUD *(kergendustundega*): Oehh.**

**KAJAR: Mida te kardate?**

KARTLIKUD (*tasa ja õnnetult, suures ängis*).

Meie kardame, meil on hirm. Ui!

Iga võõras asi võib ju olla ohtlik.

Lähme keldrisse, seal on hea. Oi!

Uksest tulla võib ju keegi pahatahtlik.

**TANJA: Sõbrakesed! See on ju rumal!**

**KAJAR: Milleks võõraid karta?**

KARTLIKUD:

Võõras on võõras, ta äkki on kuri. Ai!

Paneme lukku uksed ja majad.

Kosmosest tulla võib koletu vari. Ei!

Meil pole ühtegi võõrast vaja.

**KAJAR: Ärge ajage naerma.**

**ÜKS KARTLIK: Meie ei naera siin midagi, meie nutame.**

**TEINE KARTLIK: Meie läheme nüüd endale hirmukapslit ehitama.**

**KAJAR: Mis asi see on?**

**ÜKS KARTLIK: See on koht, mida saab täielikult isoleerida.**

**TEINE KARTLIK: Et igasugune kontakt ükskõik kellega oleks vä-lis-ta-tud!**

**ÜKS KARTLIK: Jah! Siis on meil hea olla. Head aega, meil on kiire!**

**TEINE KARTLIK: Olge hästi, hästi ettevaatlikud!**

**ÜKS KARTLIK: Parem karta kui kahetseda! Eesti vanasõna!**

*Kartlikud ära.*

**4.STSEEN**

Robotid, Professor, Kajar, Tanja, mõtlejad

*Väljast kostab suurt plekist müra.*

**TANJA: Appi! Professor Igerik tuleb oma robotitega!**

**KAJAR: Vaat nüüd ma kardan küll. Või – ei karda, aga…**

*ROBOTID sisenevad, nende järel professor Igerik.*

ROBOTID:

oleme robotid robotid robotid

ajudeks arvutid arvutid arvutid arvutid

südameks vooluring vooluring vooluring

akud ja klemmid me hing hing hing

**PROFESSOR: Nii, noored! Kas kosmosest on signaale? Või raiskate niisama lõbu pärast meie hinnalise labori ressursse?**

**KAJAR: Kahjuks ei ole meil veel ühtki signaali.**

**TANJA: Aga need võivad iga hetk tulla!**

**PROFESSOR: Mina arvan, et teie projekt on ebaõnnestunud, ebavajalik, ebaõige ja täiesti ebateaduslik! Kosmosega ei saa suhelda! Kosmos on kauge! Parem ehitada roboteid, neist on vähemalt kasu – paned posti laiali viima, õpetad arvutama… (esitleb roboteid, laulab)**

Näete! Need kehad on tehnika ime,

neil pole tundeid ja neil pole nime,

teevad just seda, mis ülemus käsib,

kuni on akut, nad ära ei väsi.

**TANJA: Kulla professor! Robot pole enam ammu ime!**

**KAJAR: Inimene on ise ime!**

**PROFESSOR: Mina küll inimeses mingit imet ei näe. Ma ei näe kohe mitte midagi!**

**TANJA: Mina küll näen. Inimeses on kõik ime, kõik!**

**KAJAR: Ime ongi see, et inimene ei ole robot. Et tal on mõtted, tunded, armastus…**

PROFESSOR:

Teie jutt ongi see õige näide –

eitate, vaidlete, tahate mõelda.

Minu kui kuulsama teadlase väide

on, et mu väitele vastu ei öelda!

*(keerab ukse poole, üle õla)*

Kui pole õhtuks teil kosmosest teateid,

lõpeb projekt, sest et tulem on null,

Ma vajan ise te uurimisseadmeid,

teadus ei ole ju lull ega pull!

**TANJA: Aga…**

**DIMA: Palun…**

*(professor lahkub)*

**TANJA: Õudne.**

**KAJAR: Jube.**

**TANJA: Aga me ei anna alla.**

**KAJAR: Just!**

**TANJA: Me koondame mõttejõu ühte punkti ja paneme laine liikuma.**

**KAJAR: Meid on ainult kaks. Jõudu jääb väheks. Aga kui meid oleks kümme või sada, siis…**

**TANJA: Siis läheks eksperiment korda, kindlasti!**

**KAJAR: Proovime! Kutsume esialgu sõpru Maalt. Ja kui nemad on kohal suuname ühendatud mõttejõu kosmosesse.**

**TANJA: Kolm kaks, üks – LÄKS!**

*Keskenduvad. Muusika. Igalt poolt ilmub mõtlejaid.*

**KAJAR: Kallid sõbrad! Aitäh, et te olete tulnud! Aitäh, et te koos meiega mõtlete!**

**TANJA: Keskendume!**

**KÕIK: Keskendume!7**

TANJA:

Vahest teiselpool tähti keegi kavandab lendu

meie armsale-kallile Maale.

KAJAR:

Vahest sealgi on tähetorn, vaatab täis indu

keegi sellest just praegugi Maale.

**5.STSEEN**

Edaron, kosmosekoor, I Tõlk, Seahill, Runrun, Dibidubidabi, tantsivad teadlased

*Tõravere kaob. Ilmub Lassose konverentsikeskuse fuajee. Tagaseina varjab suur eesriie, mille ees on uhke lint. Nähtavasti tuleb see läbi lõigata, et kate kerkiks ja selle tagune nähtavaks saaks. Edaron üksi.*

EDARON:

Oh, kuidas vihkan ma möllu ja tralli!

Milleks küll keeb meie vaikne planeet?

Teadlasi, teate, ma üldse ei salli,

tarkpea ei ole mul autoriteet!

Eriti hull, kui on teadlaseks naine,

hullem, kui juhtub, et ilus ja noor.

Õudne, kui kasvab ja kerkib ta maine,

rõkkab ja lokkab ta fännide koor:

*(osatades)*

„Aelita! Aelita! Sina oled meie kõigi lootus!

Aelita! Aelita! Sinuta ei oleks teadust sootuks!“

Naeruväärt! Avakosmoses mõistusega olendid!

Maailma naba on siin, mina ise see olengi.

Milleks vajalik meile on veel üks kontakt?

Meie oleme parimad, see on fakt!

Kuid Aelita on loonud lainete püüdja,

mis võib koondada infot, oskab kaugele hüüda.

Linnuteel on planeet, nimeks Maa,

tema kinnitab, sõpru et leida sealt saab!

**(*parlando*) Mina küll ei saa aru, miks meil on mingeid kaugeid sõpru vaja. Ja üldse! Miks kõik Aelitat armastavad? Mina olen ju hulga tähtsam! Miks Aelita saab kõigilt kiita? Mina olen ju projekti ametlik juht!**

KOOR:

Aelita! Aelita! Küll sa oled tubli, küll on hea su leiutis!

Aelita! Aelita! Juba tekib pilt ekraanil, teravaks saab kujutis!

**EDARON: Juba jälle! Teate, mina lähen ära! Ma ei salli üldse konverentse! Kisa, kära, rahvas… Ja nii palju võõraid! Mulle meeldib olla ihuüksi! Aga – juhtimispuldi taga!**

KOOR:

Mis, kus, kes?

Teadussaavutuste mess!

Kes, kus, mis?

Täiuslik, siin puudub kompromiss!

Kes, mis, kus?

Kõik on põnev, kõik on uus!

Nii sisukat päeva ei ole meil olnud,

kui hea, et me oleme kohale tulnud

ja näeme, mis tehtud ja mis alles valmib,

mis teinud ja mõelnud me kõikide kallis

Aelita!

*Tantsivad suurest rõõmust. Kogunevad siis kokku tõlki kuulama.*

I TÕLK: Kallid sõbrad, siin on labor,

teleskoop ja transformaator.

EDARON (omaette):

„Kallid sõbrad!“ Küll on jabur,

Pugemise kalkulaator!

SEHAHILLI ESINDAJA:

Ssss! Sssh? Shshshhhh? Aelita?

RURUNUNI esindaja:

Rrrrr! Rrr-rrr-rrrrrrr? Aelita?

EDARON *(publikule):*

No kuulete nüüd! Nad ei oska ju rääkidagi –

miks siis sealt Linnuteelt oodata paremat?

Puhas bluff, kogu kamp võib Aelitast siin röökidagi –

innovatsiooni see siiski ei arenda!

I TÕLK:

Aelita kohe on siin ja tal kaasas on tiim,

kes on aidanud luua kanalit unikaalset,

ja on pakkunud tuge talle emotsionaalselt.

DIBIDABADUBI ESINDAJA:

*(tantsib küsiva fraasi)*

I TÕLK:

Vabandust?

DIBIDABADUBI ESINDAJA:

*(tantsib uuesti väikese variatsiooniga)*

TÕLK:   
Kas te tahate öelda…

KÕIK DIBIDABADUBILASED:

*(tantsivad sama küsimuse pikemalt koos)*

TÕLK:

Jah, sain aru! Nüüd sain aru, ma ei tabanud te takti!

Muidugi, me siin ja täna näeme esimest kontakti

Linnutee tähe Päikese planeediga Maa!

Ootame veel teised ära, näeme üheskoos, jajaa!

*Tantsides tuleb sisse järjest uusi teadlasi. Nad kogunevad, jäävad korrastatult seisma.*

KÕIK:

Aelita! Aelita!

**EDARON (astub esile, laser käes): Tere kõigile. Mina olen kosmiliste kontaktide eest vastutav ametnik Edaron.**

KÕIK (kerges segaduses):

Aelita? Aelita?

**EDARON (kõrgendab häält): Lugupeetud! Aelita on lihtne teadlane, kuid mina olen juht!**

*Rahvas sumiseb, segadus.*

SEHAHILLI OMAD:

Ssh! Ssssh! Hhh! Sssh?

RURUNUNI OMAD:

Rrrr! Rrr? Rrrr??? R-r!

I TÕLK:

Selleks kokku ju saab

meie suur konverents,

et saaks sajandi sündmusest osa,

et saaks teada, kas Maal

üldse on eksistents,

kas me read võiksid saada sealt lisa.

DIBIDABADUBILANE (tantsib)

TÕLK:

Just-just! Võtsite sõnad suust!

Teeme ette ja veel punaseks puust:

Meie eksperiment,

alaku, justament!

Me ei soovi siin rääkida muust!

Aelita!

KÕIK *(Edaronile):*

Me ei soovi siin rääkida muust!

Aelita!

EDARON:

Ise teate.

Kuid pärast igal juhul mind kuulama peate.

**6.STSEEN**

Aelita, Singa, Ramai, Ellelle, Viguret, Edaron, Seahill, Runrun, Dibidubidabi, kosmosekoor, I Tõlk

AELITA:

Rõõm! Rõõm! Nii suur on mu rõõm!

Iga minut, iga hetk on õnne sõõm.

Kuhu vaatan, seal näen ikka imesid.

Nii palju vaheldust, nii palju nimesid.

Rõõm! Rõõm! Nii suur on mu rõõm!

Ainult laineharjad, tundmatu mul mõõn.

Oska ainult vaimustuda, märgata,

siis su rõõm võib igast asjast tärgata.

Rõõm! Rõõm! Nii suur on mu rõõm!

Kasu tuua teistele kui saan, on rõõm.

Avastada, õppida ja mõtelda,

kuidas oma sõna sekka ütelda,

mida mina teha saan, et teadusest

kasvaks aina teadmised ka headusest –

ulatame käsi üle vaakumi,

kosmilisi sõbrasuhteid sünnib nii

ja siis rõõm, nii suur on mu rõõm,

et lendab nagu meteoor ka läbi avakosmose ta lõõm.

KOOR:

Paremal ja vasakul ja all

ja kõrgel üleval,

kus taevas on ja täheruum on lõputu,

võib leida uut ja võrratut, mis otsatu,

kui oskad vaadata ja märgata ja kui

sul särab silm ja elad naerusui!

AELITA:

Nii õige jutt, just minu südamest!

Nüüd palun korraks vaikust, sest

projekti tutvustavad meie tiimi liikmed

ja uskuge, me siin ei kiitle –

koos töötas kümme kätt, viis tarka pead –

meil lainepüüdja meil valmis tõesti hea!

*(tiimile)*

Jah, palun!

SINGA:

Noh, mis me ütleme… eks Aelita

andis ideesid ja suunas me tööd.

RAMAI:

Õieti oleme noored veel liiga,

aga me töötame päevad ja ööd.

ELLELLE:

Kerge on töötada, kerge on võita,

kui sinu ümber on tiim nagu meil.

SINGA, RAMAI ja ELLELLE *(koos):*

Vahva on rassida, vahva on võita,

uut näha tuntud ja tundmata teil!

VIGURET *(otsib pilguga tõlki, toob ta kättpidi eeslavale, noogutab ja tantsib oma jutu. Sünkroonselt tõlgib tõlk)*

TÕLK:

**Lubage, ma tõlgin, mida räägib Viguret –**

**ütleb, et kaaslased on parimad ja et**

**suure uudishimuga ta ootab hetke, mil**

**tööle hakkab lainepüüdja, avaneb maailm!**

SINGA, RAMAI ja ELLELLE (haaravad Viguretil kätest, tantsivad nüüd juba neljakesi, laulavad):

Oi-oi, kuidas ootame me hetke, mil

tööle hakkab lainepüüdja, avaneb maailm!

KOOR:

Meie ka! Küll te olete tublid ja toredad!

Alaku nüüd elamused eredad!

AELITA:

Kui just kellegi pole küsimusi…

**I HÄÄL:**

**Kas teil oli ka mingeid takistusi?**

AELITA:

Oli tõkkeid ja võppeid ja lausa vigu,

aga nii on see ikka, kui mõte liigub.

Kui on töötahet ja veidi kannatust,

siis ei kohta sa ühtegi lukus ust.

**II HÄÄL:**

**Kuidas sujus koostöö Kosmilise Ametiga?**

**EDARON (astub esile): Selle kohta räägin mina. Väga halvasti, sest esiteks Aelita on naine…**

KOOR:

Naine, tüdruk, piiga neiu – mis siin vahet,

mille poolest mehel rohkem on head tahet?

**EDARON:**

**Aga teiseks on Aelita liiga noor.**

KOOR:

Vaat kus lugu! Mis ses halba on, Edaron?

EDARON:

Teate, noortel on kogemust liiga vähe

ja ka edu võib neile lüüa pähe…

AELITA:

Palun vabandust! Ma ei saa olla vait!

Mina olen realist, mul on aru ja taip!

Hindan alati õigesti olukorda,

selge pilguga, olen realist, ma kordan!

**EDARON (*pöörab lainepüüdja poole, tõstab laseri*): Noh, ma avan siis selle imeriista. Siis näeme, kas see üldse töötab.**

**III HÄÄL:**

**Aga mina! Minul on küsimus!**

*(kõik pöörduvad teda vaatama, prožektor langeb küsijale jms)*

AELITA:

Palun.

III HÄÄL:

Kas teid valdab ka mõnikord tüdimus?

Kas te kahetsete, et teenite teadust?

Kas te üldse ei tunne looduse seadust?

AELITA:

Mis mõttes?

III HÄÄL:

Ses mõttes, et armastust!

On teil südamerõõmu või näitate ust,

kui keegi tuleks ja paluks teid naiseks –

kas te kaotaks siis pea või jääks külmaks ja kaineks?

AELITA:

See on isiklik küsimus, aga ma vastan:

mitte millestki ei saa end segada lasta,

mina armastan teadust ja nõnda see jääbki,

minu mõistuse jaoks muu on mage ja väeti!

*(keerab küsijale selja)*

Aga nüüd, palun, Edaron, avage lainepüüdja!

*Edaron astub astmetest üles ja käivitab laseri. Efektid. Paljastub teleskoop. Kõik plaksutavad.*

*Tekstiga vahestseen, muusika võib alla jääda?*

KOOR:

Oi-oi, kuidas ootame me hetke, mil

saame teada, et iial ei lõpe maailm,

et on kusagil keegi, kes kuuleb, oh imet,

et me otsime teda ja vastab, just nimelt!

*Dibidabadubilased tantsivad. Aelita ja tiim lähevad teleskoobi juurde, seadistavad. Tants lakkab, küik keskenduvad. Teleskoop pöördub oma lausel. Valgus muutub.*

**EDARON:**

**See ongi või? Pähh.**

**SINGA:**

**Kuulge, jääge vait! (*annab talle kommi*) Säh! (*Edaron võtab kommi ja paneb suhu*)**

**VIGURET:**

**Aelita! Kuhu me sätime fookuse?**

AELITA:

Teeme sellise hookuspookuse,

et me kiir jõuab tublisse väiksesse riikki,

mis on rahumeelne ja kus on triiki

tulvil kõik tublide noorte pead,

kus on mõeldud ja tehtud palju head,

näiteks Skype või EstCube või geenimudel.

riigi pealinn on Tallinn, kuid Tartu tudeng

Tõravere tähetornis sobib meile rohkem,

noored avatumad on ja nende meel on lahkem.

Läks!

*Teleskoobi suurde ringi ilmub Tõravere nagu alguses, samuti Kajar ja Tanja.*

**7.STSEEN**

Aelita, Kajar, Tanja, Edaron, kogu kosmoseseltskond

KAJAR:

Tanja, kas sa oled näinud nii heledat tähte?

Mingipärast näib mulle, et see pole lihtne

taevakeha, vaid… liigub kuidagi.

Tanja, kuuled või? Ütle midagi!

TANJA:

Vaata sinna, kulla Kajar, olen keeletu.

Olen unistanud aastaid, meeletu,

et meil Tõravere teleskoopi valvates

avaneda võiks üks värav otse kosmoses.

Vaata hoolega, me vastas kadunud on sein,

mingid olendid seal vaatavad ja näevad meid…

KAJAR:

Tulge appi! Hallutsinatsioon! Kratid, virvatuled, 3D-televisioon!

TANJA:

Ise eestlane, sa olema peaks julge ja südi,

ava silmad, oled mees või mingi piimapudi?

AELITA:

Inimesed! Maalased! Meid pole tarvis karta,

teie puutumatust tagab suur kosmose harta!

Ülekosmilise konverentsi osalejad

tervitavad teid ja soovivad head!

TANJA:

Kust te üldse oskate meie keelt?

AELITA:

Kui me oleme teiega ühte meelt,

siis teeb keele kohe mõistetavaks ühine headus.

TANJA:

Tõsi jah, see pole mingi suur raketiteadus.

KAJAR (*kes on kogu aja tummalt Aelitat vaadanud*):

Halloo, kosmos! Kas on võimalik see,

et avanes praegu mu saatus mu ees?

Mis su nimi on, tütarlaps kosmosest?

Mida head võiksin anda su pilgu eest?

On sul telefoninumbrit või ehk Instagram?

Tule siia, tule Maale, see on ainult samm!

AELITA:

Oh, kui huvitav… ma otsin imet…

KAJAR:

Mina ka! Ja mina leidsin!

AELITA:

Mul Aelita on nimeks,

kodu on planeedil Lassos, valgusaastates

on see jah üks samm…

KAJAR:

Ja Instagram?

AELITA:

EI ole sest

palju parem suhelda on otse silmast silma.

KAJAR:

Aga meie vahel on mitu maailma!

AELITA:

Tühiasi, meil on vägev uudne teleskoop,

kelle tahes ükstakõik kui kaugelt ligi toob…

TANJA:

Väga tore, tulge külla siis või tuleme ise?

Mina, muide olen Tanja ja mu abilise

nimi on, kas tead, nii ilus…

KAJAR:

Mina olen Kajar.

AELITA: Kajar, Kajar… Tõesti võrratult see nimi kajab…

**EDARON (murrab vahele): Niisiis eksperiment õnnestus.**

**AELITA: Eksperiment alles algab. Meil on kontakt ja me võime…**

**EDARON: Teie palun ärge katkestage kõrget ametnikku. Me saame punkti kirja ja rohkem pole vaja.**

**AELITA: Aga…**

*Teleskoobi esine, st Kajari ja Tanja kujutised, hakkab virvendama ja muutub ähmaseks.*

**KAJAR: Halloo! Halloo!**

**TANJA: Ärge kaduge ära! (*vilin, mürin, vingumine – side on katkemas*)**

**AELITA:**

**Halloo, halloo! Olge eetris, inimesed!**

**KAJAR: Aelita! Oota!**

*Kaovad.*

**8.STSEEN**

Aelita, Singa, Ramai, Ellelle, Viguret, Edaron, Seahill, Runrun, Dibidubidabi, kosmosekoor, I Tõlk

**ELLELLE:**

**Kontakt katkes.**

**RAMAI:**

**Inimesed…**

**AELITA:**

**Oh.**

**EDARON (*reipalt*): No näete! Pole midagi teha. Oli planeet Maa ja enam ei ole.**

**I TÕLK:**

**Professor Aelita! Mida me teeme?**

AELITA: Meil tuleb ise Maale minna.

EDARON: Hea öelda! Mis see maksab! Küllap kosmilise summa!

**AELITA: Edaron, ma olen ju öelnud: lainepüüdja viib ükskõik kelle ükskõik kuhu lihtsalt mõttejõul, täiesti tasuta.**

**EDARON: No kui tasuta, siis ma võib-olla annan loa. Võib-olla. Aga tegelikult – Ei. Maale sõidan mina üksi.’**

**AELITA: Kuidas?**

**EDARON: Siis on kindel, et kõik jääb kontrolli alla.**

**AELITA: See pole aus! Vaadake! Minu õpilased on nii palju tööd teinud ja…**

**KOOR:**

**See pole aus! See pole aus! See pole aus!**

**EDARON: Noh… hea küll siis. Valime saadikud. Mina ja veel keegi.**

KOOR:

Kes on saadikud? Igast kosmose servast

olgu esindajaid viima Maale me tervist!

Maale minek on ime ja pidu!

Tundma tahame õppida inimesi,

kohe asume teele, ja hulgakesi!

*Dibidabadubilased tantsivad.*

KOOR:

Pange valmis delegatsioon,

teele läheb uus generatsioon!

AELITA:

Jah! Me läheme kõik, jajaa!

SINGA, RAMAI, VIGURET ja ELLELLE:

Jaa, jaa!

KOOR:

Tehke noortele teed,

meie tähed on need,

kes meilt võtavad üle

kõik, mis jääb ja mis tuleb

ja kel südames põleb

tahe vaadata imet,

tahe märgata rõõmu

igal pool!

AELITA (*heidab pea selga, otsustavalt*):

Teele! Asume teele!

**9.STSEEN**

Kajar

KAJAR:

Aelita! Aelita!

Kuidas saab nii olla, imestan.

Aelita! Aelita!

Aina uut ja armast avastan.

Väike kild keset tähti, teejuht kosmose öös,

universumi saadik Linnutee uduvöös,

inimene niisama nagu kes tahes siin,

minu armastus suur ja õnne adrenaliin

Aelita! Aelita!

Oled päris neid või unistus?

Aelita! Aelita!

Kuula, siin on minu tunnistus:

Meie vahel võib olla valgusaastate tee –

oled lähedal ikka, lausa südame sees,

meile avanes ime, tähesajune viiv,

käime päikesetuules, jalge all kullaliiv.

ESIMESE VAATUSE LÕPP

**TEINE VAATUS**

AVAMÄNG?

**10.STSEEN**

Õhtujuht, Professor, maalaste koor, robotid, Kajar, Tanja, Edaron

**ÕHTUJUHT:**

**Lugupeetud külalised! Tere tulemast Eestisse! Alustame oma täheteadlaste konverentsi teemal: „Kas kontaktid kosmosega on võimalikud?“ Tervituseks saab sõna professor Igerik. Palun!**

**PROFESSOR:**

**Tervist, austatud teadlased! Suur aitäh, et te kõik olete ära õppinud eesti keele! See on meie, eesti teadlaste tööle suur tunnustus! (Plaksutab, kõik plaksutavad kaasa) Ma pean teile rääkima kontaktide võimalikkusest kosmosega. Lubage ühel vanal teadlasel ausalt öelda: neid kontakte ei ole võimalik saavutada! Kosmos on liiga suur. Teised galaktikad on liiga kaugel. Maa inimesed peavad jääma Maa peale.**

*Sumin, üllatus.*

**PROFESSOR: Teadus saab olla ainult see, mis on tõde. Kui me kosmosest signaale Ei saa, siis ei ole kontaktid kosmosega võimalikud. Sel juhul on neid kontakte mõttetu uurida. Panen ette jätta kaugema kosmose uurimine üldse ära ja keskenduda asjadele Maal. Ka siin on küllalt, millega tegelda.**

**ÜKS KÜLALINE: Näiteks millega?**

**PROFESSOR: Näiteks robotitega. Mina teen juba mitu aastat roboteid. Hea ja mõnus. Üliõpilased panin kosmost valavama, sest see on niikuinii mõttetu tegevus. Robotid on vöga toredad. Vaadake!**

*Ilmub hulk roboteid. Rahvas plaksutab.*

**PROFESSOR: Ja siin veel minu isiklik leiutis – tõelised teadusrobotid! Ilma uudishimu, ilma häirivate mõteteta!**

*Ilmuvad I vaatuse robotid.*

ROBOTID:

ärge mõtelge kosmosest, kosmosest, kosmosest

mida head tuleb tähtedest, tähtedest, tähtedest

olgu elu meil rahulik, rahulik, rahulik

inimesed võiks kõik olla robotid, robotid.

*Segadus ja nõutus.*

**TEINE KÜLALINE: Te ei mõtle ju seda tõsiselt!**

**PROFESSOR: Robotitest on palju kasu. Aga minu üliõpilased ehitasid mingi lainepüüdja – ja ei ole saanud kosmosest ühtki signaali! Järelikult: kasu ei ole!**

**KAJAR ja TANJA (jooksevad sisse): Professor! Professor!**

**PROFESSOR: Üliõpilased! Kuidas te tohite segada kogu maailma täheteadlaste kongressi avatseremooniat?**

**KAJAR: Professor! Me saime ühenduse kosmosega!**

*Suur üllatus rahva seas.*

**PROFESSOR: Mida? Kuidas? Ja kus see ühendus on?**

**KAJAR: Ära katkes.**

*Rahvas reageerib.*

**PROFESSOR: Sel juhul pole seda ühendust olnud.**

**TANJA: Oli, oli, oli!**

**PROFESSOR: Teadus tunnistab ainult käegakatsutavaid tõendeid. Kui teil tõendeid ei ole, siis ei ole ka kontakti.**

**KAJAR: Oli kontakt! Oli planeet Lassos ühest väga kaugest päikesesüsteemist! Seal oli noor naisteadlane Aelita!**

**PROFESSOR: Lassos? Aelita? Naisteadlane? Puhas jama! Kosmoses ei saa olla meiesarnaseid olendeid!**

**KAJAR: Aga on!**

**TANJA: See on ime! Aga tõsi!**

**PROFESSOR: Siis tõestage.**

**KAJAR: Te ei usu.**

**PROFESSOR: Muidugi ei usu. Te lihtsalt tahate jätkata laisklemist. Istute laboris, teete näo, et teil on mingi lainepüüdja, ja ei tee mitte midagi. Ma ju ütlesin – täna õhtul lõpetame mõttetu projekti. (ähvardab sõrmega) Küllap te sellepärast räägitegi muinasjuttu Lassosest ja Aelitast!**

**KAJAR: Me ei valeta! Me oleme alati ausad! (rahva poole) Hei, teadlased! Palun uskuge meid!**

KOOR:

Mis, kus, kes?

Kas siis kosmos avaneb me ees?

Kes, kus, mis?

Kas see noor kontaktini meid viis?

Kes, mis, kus?

Teaduses kas algab aeg meil uus?

Nii toredat uudist ei ole meil olnud,

kui hea, et me oleme kohale tulnud!

**PROFESSOR: Aga taastage siis oma nii-öelda kontakt! Näete, et rahvas ootab! Kui teie, noormees, saate Nobeli preemia, siis on see Eestile suur au ja kingitus!**

**KAJAR: Sel juhul tuleb Nobeli preemia pooleks jagada, sest lainepüüdjat ehitasime nii mina kui ka Tanja. Aga kuidas taastada kontakt…**

**TANJA: Mõttejõuga! Koondame mõttejõu! (rahvale) Mõtleme kõik, et leiame uusi sõpru!**

**KAJAR: Kolm, kaks, üks! Aelita!**

**RAHVAS: Kolm, kaks, üks! Aelita!**

*Muusika, tekib kontakt.*

**PROFESSOR: Oh sa poiss! Ei ole võimalik!**

*Kosmosest astub välja Edaron.*

**PROFESSOR: Appi! Ongi kontakt! (minestab)**

**EDARON (astub üle Professori): Ahah. Ongi planeet Maa. Tere. Ega ma ei tahtnudki nii väga siia tulla, mul on oma koduski hea, aga…**

*Rahvas on pettunud, sumiseb.*

**TANJA (tormab professori juurde): Kallis professor! Kas ma saan teid aidata?**

**KOLMAS KÜLALINE (näitab Edaroni poole): Kas *see* ongi Aelita?**

**EDARON: Juba jälle! Mis asja nad selles Aelitas leiavad? Ise pole teda näinudki! Tuled miljoni valgusaasta kaugusele ja esimene asi, mida kuuled, on „Aelita!“**

**PROFESSOR (ajab end püsti): Tulnukad! Kontakt kosmosest! Täitsa nagu inimesed! Ja räägivad eesti keelt! Ei ole võimalik! (minestab uuesti)**

**KAJAR (väga pettunud): Kas teie… olete Aelita? Ma justnagu nägin…**

**EDARON: Ei! Mina olen kosmiliste kontaktide eest vastutav ametnik Edaron! Kõige kõrgem! Kõige tähtsam! Sellepärast tulin mina esimesena!**

**KAJAR: Aga Aelita?**

**PROFESSOR (ärkab jälle ellu): Jaa, jaa! Kus see Aelita on?**

**EDARON: No võtke siis oma Aelita! (hõikab tahapoole) Aelita!**

KOOR: Aelita! Aelita! Aelita!

**EDARON: Oeh.**

KOOR:

Mis, kus, kes?

Kas siis kosmos avaneb me ees?

Kes, kus, mis?

Kas see noor kontaktini meid viis?

Kes, mis, kus?

Teaduses kas algab aeg meil uus?

Nii toredat uudist ei ole meil olnud,

kui hea, et me oleme kohale tulnud!

**---**

KOOR: Aelita! Aelita! Aelita!

**EDARON: Oeh.**

**11.STSEEN**

Aelita, Kajar, Tanja, Edaron, Professor, Õhtujuht, Maalaste koor, Seahill, Runrun, Dibidabidubi, Singa, Ramai, Ellelle, Viguret

AELITA *(astub esile, ei näe esialgu Kajarit):*

Laine ja liiv, kaugel ja siin,

suured signaalid, kosmoseliin.

kuulata vaikust, kaugel on hääl,

libiseb lainetel, heliseb jääl.

Kauge kontakt sünnib sõpruse väel,

sillerdab tähtedel, ulatab käe.

Vaakumist võimsam hea mõte on veel,

tõuseb kui laine ja ongi siis teel.

*Viguret tantsib. Rahvas plaksutab.*

KAJAR *(astub esile):*

Tõsi see on, et kui hea sul on sõnum,

siis pole tarvis sul keelt ega sõnu.

SEHAHILLI ESINDAJAD *(astuvad esile):*

Ssss! Hhh!

RURUNUNI ESINDAJAD *(omakorda):*

Rrrrr! Rrrrrrrr! Rrrrrrrr-rr!

DIBIDABADUBI ESINDAJAD *(liigutavad kohapeal, kopsivad jalaga umbes stepptantsu sarnast rütmi – tervitavad)*

KAJAR:

Tõesti, mu sõbrad, on tants nagu keel,

Kõik ütleb ära ja rohkemgi veel.

Naeratust lihtsat, head pilku on vaja – *(pöördub Aelita poole)*

Aelita! Kas mäletad? Ma olen Kajar.

*Muusika märgib suurt armumise hetke.*

AELITA: Jah… mäletan… esimene inimene Maal…

KAJAR: Jah, kontakt… palju lihtsam kui kuvar või raal.

EDARON: Noh! Kaua me siin passime! Hakkame tutvuma!

PROFESSOR: Jah! Läheme saali, küll jätkub seal juttu ka!

EDARON (haagib talle käevangu): Nii tore on leida üks asjalik juht.

PROFESSOR: Väga õige – te ise ka pole just tuhm.

*Üksmeeles ära.*

RAHVAS *(tantsib ja laulab):*

Hurraa! Hurraa! Tähtis päev planeedil Maa!

Täna pani tähele meid tsivilisatsioon

Täna kogu teaduses on revolutsioon!

**KOOR (plaksutab): Aelita! Õige jutt, Aelita! Tere tulemast, Aelita!**

**AELITA: Armsad Maa elanikud! Meil on suur rõõm teiega tuttavaks saada! Lubage, et ma kutsun siia oma õpilased meie galaktika teistelt planeetidelt. Saage palun tuttavaks: Singa, Viguret, Ramai ja Elelle!**

**SINGA, VIGURET, RAMAI ja ELELLE (ilmuvad, koos, kõik peale Vigureti ütlevad): Tere, Maa! Tere!**

**PROFESSOR: Vaat need on juba õiged tulnukad! Need on juba tulnukate moodi!**

**12.STSEEN**

Aelita, Kajar, Liisu, Singa, Ramai, Ellelle, Viguret

*Tantsides ära. Aelita ja Kajar jäävad kohale. Pausike; mõlemad otsivad esimesi sõnu.*

**KAJAR: Kas ma tohin sina öelda?**

**AELITA: Loomulikult!**

*Paus.*

**KAJAR: Kui hästi sa eesti keelt räägid!**

**AELITA: See on nii ilus keel.**

*Paus.*

**KAJAR: Kui kaugel on planeet Lassos Maast?**

**AELITA: Kakssada kakskümmend miljonit valgusaastat.**

**KAJAR: Siis on meil küll vedanud, et tuttavaks saime.**

**AELITA: Jah.**

*Paus.*

**AELITA: Sina ja Tanja olete suured teadlased. Suutsite teha nii hea lainepüüdja.**

**KAJAR: Hoopis sina ja sinu meeskond…**

**AELITA: Meil oli koos mitme planeedi rahvas. Teie tegite kahekesi ja olite mõlemad lihtsalt inimesed planeedilt Maa. See on ime!**

**KAJAR: Noh…**

*Paus.*

**KAJAR: Tead, Aelita! Ma tahan sulle midagi öelda.**

**AELITA: Oi! Ma kuulan suure huviga!**

**KAJAR: Ma tahan öelda, et…**

**LIISU (*jookseb sisse*): Kajar! Kajar! Palju õnne, Kajar! (*hüppab Kajarile kaela ja kallistab*)**

**KAJAR: Liisu! Aitäh! Ai! Ära tee! Mul ei ole praegu aega! (*Aelitale*) Saage tuttavaks! See on minu väike õde Liisu!**

**AELITA: Tere, Liisu!**

**LIISU: Tere! Kas sina oledki teiselt planeedilt? Kogu maailm räägib praegu Kajarist ja Tanjast ja sinust! Sina oled ju Aelita?**

**AELITA: Jah.**

**LIISU: Küll on vahva, et me tuttavaks saime! Sa oled nii ilus! Kas su planeet on sama ilus?**

**AELITA: Kodu on ikka see kõige ilusam.**

**LIISU: Kõige ilusam koht maa peal… kuigi sinu jaoks on see hoopis Lassose peal, hahaa! Aga ma pean nüüd vabandama! Tanja ja professor tahavad Kajarit näha. Tule ka, Aelita!**

**AELITA: Ei, aitäh. Ma ootan parem siin.**

**LIISU: Ma aitan siis sind oodata.**

**AELITA: Suur aitäh, aga… Tead! (*hüüab*) Elelle! Ramai! Singa! Viguret!**

*Kõik neli jooksevad sisse.*

**LIISU: Appi, kui lahedad te olete! Kas need on kostüümid või päris?**

**AELITA: See on Liisu, Kajari õde. Saage tuttavaks. Liisu, kas sa tahad neile Tõravere teaduskeskust näidata?**

**LIISU: Iga kell! Lähme!**

**KAJAR: Ma tulen kohe tagasi, Aelita! Oota mind!**

**AELITA: Jah. Ma ootan.**

AELITA (*nagu unest ärgates*):

Kas on see võimalik?

Mu teadlasepea

on hull, on imelik,

käib ringi – nii hea!

Üks viiv, üks võimalus, üks kauge planeet,

üks paar, üks armastus, nii ütleks poeet.

Kaugel, väga kaugel, seisab inimene.

Vaata talle silma, ta on imeline!

Ava ennast talle, naerata –

uue sõbra leiad kohe vaevata!

Ava ennast talle, naerata –

uue sõbra leiad kohe vaevata!

Ei-ei, see pole nii. Ei soovi sõbraks sind.

Mu sees on armastus kui täht, kui sinilind.

Tema vägi mind viib läbi kosmosegi…

Lendab armastus, üks viiv vaid seda tegi.

Üks viiv, üks võimalus, üks kauge planeet,

üks paar, üks armastus, nii ütleks poeet.

Armastuse teel kõik kaugused on ligi,

ainult kaine meel on päris pahupidi.

**13.STSEEN**

Aelita, Kartlikud

*Sisenevad Kartlikud. Neil on kaasas suur läbipaistev plastpall – küllap vist kauaoodatud kapsel.*

**ESIMENE KARTLIK: Vabandage, palun!**

**AELITA: Jah?**

**ESIMENE KARTLIK: Me kuulsime hirmsat uudist.**

**TEINE KARTLIK: Nad on juba kohal! Armas taevas, nad on juba kohal!**

**AELITA: Kes?**

**ESIMENE KARTLIK (*sosinal*): NEMAD!**

**AELITA: Kes, kes?**

**TEINE KARTLIK: Kosmosest! Võõrad! Nad võivad iga kell siia sisse astuda!**

**ESIMENE KARTLIK: Me tahtsime küsida, kas Tõravere keldris on veel ruumi.**

**AELITA: Milleks?**

**TEINE KARTLIK: Me oleme teadlased. Me saime valmis kaitsekapsli, mis ei lase sisse ühtki heli, ühtki kontakti.**

**ESIMENE KARTLIK: Me poeme selle sisse ja oleme kosmiliste olendite eest kaitstud.**

**AELITA: Mis… Ah? Aga milleks siis kelder?**

**ESIMENE KARTLIK: Keldris on veel kindlam. Siis on kapsel ja veel kivimüür ka ümber.**

**TEINE KARTLIK: Maa all. Pole ühtki akent ja ainult üks uks.**

**ESIMENE KARTLIK: Sealt nad meid ehk ei leia.**

**AELITA: Aga miks te…?**

**ESIMENE KARTLIK: Kapsel ja kelder! Kapsel ja kelder!**

**TEINE KARTLIK: Topelt ei kärise. Eesti vanasõna!**

**AELITA: Kas need kosmose omad on siis nii hirmsad?**

**ESIMENE KARTLIK: Oo jaa!**

**TEINE KARTLIK: Neil on mustad sarved ja punased silmad ja nad on üleni kaetud roheliste ogadega.**

**ESIMENE KARTLIK: Jube.**

**AELITA: Kust te võtate, et nad sellised on?**

**TEINE KARTLIK: No millised nad ikka on! Ega ometi nagi inimesed!**

**ESIMENE KARTLIK: Jah! Teie näiteks olete kena inimene. Aga nemad on võõrad. Järelikult peavad nemad olema koledad, sest nad ei ole inimesed.**

**TEINE KARTLIK: Mida oligi tarvis tõestada. MOTT.**

**AELITA: AH nii! Tahate, ütlen teile saladuse?**

**ESIMENE KARTLIK: Tahame.**

**TEINE KARTLIK: Väga tahame.**

**AELITA: Tulge siis lähemale. Veel lähemale. (*võtab Kartlikel kaelast kinni, tõmbab nende pead lähemale, sosinal*) Mina olen Aelita planeedilt Lassos!**

**KARTLIKUD: Aaaaa!!! (*rebivad end lahti*) Ruttu kapslisse! (*ronivad kapslisse, hüüavad ronides*) Ära tule ligi! Ära puutu meid! Ära tule!**

*Veerevad kapsliga minema.*

**AELITA: See oli nüüd küll hull! Tuled valgusaastate tagant sõpru otsima ja hirmutad nad ära! Äkki peaks tagasi minema? Aga Kajar…**

**14.STSEEN**

Aelita, Kajar, Liisu, Ramai, Viguret, Professor, Edaron, Õhtujuht, kosmosekoor, tantsijad,

**KAJAR (*tuleb jooksuga*): Aelita! Tule ruttu! Professor ja Edaron mõtlesid välja, et teie tuleku tähistamiseks on alguses kontsert ja siis suur korvpallivõistlus!**

**AELITA: Korvpalli võistlus? Mis see veel on?**

**KAJAR: See on… nooh, kahe posti otsas on kaks korvi ja kaks võistkonda peavad sinna palle sisse viskama.**

**AELITA: Huvitav.**

**KAJAR: Seda ei saa seletada, sa pead seda ise nägema. Lähme! Ja tead… (*vaikib*)**

**AELITA: Kas sa tahtsid veel midagi öelda?**

*Tulevad Liisu, Ramai, Viguret, Professsor, Edaron*

**KAJAR: Tahtsin… Aga ma ütlen seda pärastpoole. Meid oodatakse!**

**LIISU: Aga ma ei saa Maalt ära minna!**

**RAMAI: Miks siis?**

**LIISU: Ma pean täna õhtul oma parima sõbraga rääkima. Ta õpib Austraalias ja kui ma Skype´i ei tule, siis ta on kole kurb.**

**VIGURET *(tantsib)***

**LIISU: Oi! Kallis Viguret, kas sa tõesti arvad, et ma jätaks sõbra maha?**

**PROFESSOR (tuleb Edaroniga): Palun istume kõik kohtadele! Teeme tantsijatele ruumi!**

**EDARON: Mina istun kõige tähtsamale kohale. Kus see on?**

**PROFESSOR: Minu kõrval! *(istub)***

**EDARON: Ahah. *(istub)***

*Lavale tuleb Õhtujuht.*

**ÕHTUJUHT:**

**Tere, Lassos, tere, Maa!**

**Täna tuttavaks me saime.**

**Sellest rõõmust võime tantsida,**

**saate inimestest aimu.**

**(*parlando*) Meil on kavas india tants, räpp ja eesti tants. Palun!**

KOOR:

Oi, oi, kui põnev on Maa!

Vaata silmad peast, mida siit saad.

Ilus koht, kus on toredat rahvast,

lausa teadlasi – eks ole vahva!

LIISU *(tuleb oma nelja sõbraga):*

Küll on teiega rääkida tore!

Mida kõike nüüd Lassosest tean!

Te planeet on mu silmis nii ere,

külastama et kohe teid pean!

ELELLE:

Kes sind keelab! Signaalid on vabad –

astu ette ja lenda kui välk!

SINGA:

Mõttejõud kui komeet, mille saba

Kannab sind nagu kosmosekelk!

*Tulevad india tantsijannad.*

**AELITA: Kui ilus! Imeline!**

**EDARON: Noh, oli kah. Aga ikkagi väga võõras!**

**KAJAR: Aelita…**

**PROFESSOR: Tšš!**

*Tulevad tänavatantsijad.*

ÜKS TÄNAVATANTSIJA:

Hip-hop, tipp-topp,

täis meid iga õuesopp,

Tantsida võib otse tänaval,

paljud selle eest meid tänavad!

*Tänavatantsijad tantsivad, Viguret liitub nendega, siis ka Liisu. Rahvas plaksutab, tänavatantsijad taanduvad, Viguret ja Liisu tulevad naerdes tagasi.*

**SINGA: Vaat see oli äge!**

**ELELLE: Oli jah!**

**LIISU: Viguret tantsib nii hästi, nagu oleks kodus trenni teinud!**

**RAMAI: Tema jaoks on see lihtsalt nagu meile rääkida. Aga meie peame seda õppima.**

**LIISU: Mina võin teid õpetada!**

**AELITA: Kajar!**

**KAJAR: Jah?**

**AELITA: Ah, ei midagi…**

*Tulevad punased tantsuneiud.*

ÜKS PUNANE TANTSUNEIU:

Meil on kuum süda ja temperament,

Tantsime ägedalt kõik, justament!

*Punased tantsuneiud tantsivad,*

**KAJAR: Nüüd ma ütlen küll ära! Aelita! Sa oled kõige toredam, targem ja ilusam kosmoseinimene, keda ma tean!**

**AELITA: Ja sina…**

**EDARON: Palun olge vait! Te segate mind! Mul hakkab pea valutama!**

**PROFESSOR: Las ma lehvitan teile tuult!**

**15.STSEEN**

Õhtujuht, Aelita, Kajar, Maalaste koor, Edaron, Professor, Kohtunikud Liis Lemsalu ja Uku Suviste, kosmosekoor, maalaste koor, Liisu, Singa, Ramai, Ellelle,

**ÕHTUJUHT: Aga nüüd, austatud külalised, näitame teile korvpallimängu! Ja et teie esindajad soovisid kaasa mängida, siis on meil kaks võistkonda. Lassos Maa vastu!**

**AELITA (*tõuseb*): Ma täpsustan ühe asja! Me ei võitle, vaid võistleme! Meie delegatsioon õpib sporti tegema, Lassosel on sport tundmatu, aga Maal aitab see hoida tervist ja annab puhkust, et pärast tuleks rohkem mõtteid!**

*Muusika. Lavale jooksevad võistlejad. Rivistuvad.*

**KAJAR: Aelita! Kas sa vastad mulle?**

**AELITA: Loomulikult! Sina oled…**

**EDARON (*tõuseb*): Kuulge! Nii ei lähe! (*sportlased peatuvad*) Kui mina olen kosmiliste kontaktide eest vastutav ametnik, siis pean ka mina väljakul olema!**

*Ruttab väljakule.*

**PROFESSOR (*tõuseb*): Kui meie kosmiline külaline on otsustanud sporti teha, siis pean ka mina väljakul olema!**

*Ruttab väljakule.*

**ÕHTUJUHT: Tähelepanu, tähelepanu! Maailma esimene kosmiline korvpalliturniir! Lassos ja Maa! Kohtunikud on Liis ja Uku!**

*Võistkondade kaptenid suruvad kätt. Võistlus algab ja jätkub koori kommentaaride ajal.*

**LIISU (*sõpradele*): Kelle poolt te olete? Mina olen Lassose poolt!**

**SINGA: Mina olen siis Maa poolt.**

**KAJAR: Aelita! Kas sa vastad mulle?**

**AELITA: Pärast mängu!**

KOOR:

Korv on seal! Jookse ja pinguta!

Püüa ja sööda ja viska, kui saad!

Oh kui hea! Siruta, ringuta,

kuid pane tähele, söödu kui saad!

Kaitse ja ründa, veereta, põrgata,

omasid aita, kui häda on käes.

Tugev teeb pöörde, kaasa viib nõrgema,

üksteise toetusel võit ongi käes!

**EDARON (*saab palli, hoiab seda vastu rinda*): Minu pall! Minu oma! Ma ei anna seda kellelegi!**

**TANJA (*vilistab*): See on mängus keelatud! Saatke palun pall liikuma! (*Edaron annab palli vastumeelselt ära*)**

KOOR:

Kaitse ja ründa, veereta, põrgata,

omasid aita, kui häda on käes.

Tugev teeb pöörde, kaasa viib nõrgema,

üksteise toetusel võit ongi käes!

**PROFESSOR (*saab palli, hakkab seda tasakesi hoides ära minema*): Ei mina jaksa joosta. Ma lähen parem vaikselt, tasahaaval. Või kutsun roboti enda eest mängima…**

**TANJA (*vilistab*): Professor! Vabandage, aga te ei tohi väljakul jalutada!**

**PROFESSOR: Siis ma loobun! (*viska palli minema, see veereb maalaste korvi all seisva lassoslase ette)*.**

**RAHVAS (karjub): Uu! Aa! Viska! Viska!**

*Lassoslane hakkab viskama, kui Edaron tema juurde sööstab ja talt palli ära napsab.*

**EDARON: Ei ole siin midagi, et mina olen juhtiv ametnik ja sina viskad! Anna siia! (viskab, mööda; maalased söödavad palli, kuni see jõuab uuesti Professori juurde)**

**RAHVAS: Uu! Aa! Viska! Elagu Maa! Viska!**

**PROFESSOR (*hoiab palli*): Et vise õnnestuks, peab see olema teaduslikult põhjendatud. Seda tuleb arvutada, uurides palli massile mõjuvat gravitatsioonijõudu… (*laseb palli kukkuda, see veereb minema, mäng jätkub tasavägiselt*)**

Kaitse ja ründa, veereta, põrgata,

omasid aita, kui häda on käes.

Tugev teeb pöörde, kaasa viib nõrgema,

üksteise toetusel võit ongi käes!

**TANJA (*vilistab*): Aeg on läbi! Mäng Lassos – Maa! Tulemus – viik!**

**EDARON: Viik? Ainult? Kas Lassos ei olnudki parem?**

**TANJA: Ei, te olite meiega võrdsed. Te ju alles õpite korvpalli mängima.**

**EDARON: Õpime? Meil on maalastelt midagi õppida?**

**TANJA: Küllap vist.**

**PROFESSOR: Viik? Kas meie ei kaotanudki?**

**TANJA: Sugugi mitte. Maalased on ju väga hea sportlased.**

**EDARON ja PROFESSOR: Huvitav…**

**ÕHTUJUHT:**

**Viik tähendab mõlema võitu!**

**See tulemus on päris toredavõitu!**

**Külalised, kas näete, säravad näost!**

**Ja ka maalased rõõmsad on tantsust ja korvpallipeost!**

**16.STSEEN**

Aelita, Kajar

**KAJAR (*tuleb ettepoole, hoiab Aelital käest kinni*):**

**Aelita! Mäng on läbi, ütle lõpuks oma vastus!**

**Minu elu muutus, kui su jalg Maa peale astus.**

KAJAR

Ütle oma sõna mulle, kosmosest hüüdja,

kelle jaoks ma tegin oma lainetepüüdja!

AELITA:

Kuulake kõik, kuula, Maa, kuula, Lassos!

Ei ole takistust, ei ole raskust,

et meie vahel peaks olema tõkked,

tarad või riivid või säärased võtted.

Inimkond tore on, suhtleme jälle,

Kajar, ma seda võin ütelda sulle:

Lassos ja Maa on kui õde ja vend,

sinule rohkem kui sõbraks pean end.

KAJAR:

„Sinule rohkem kui sõbraks pean end…“

Kas on siis võimalik, et jääme kokku?

AELITA:

Lainetepüüdjal nii kerge on lend,

Armastus ei jää ta kiire ees lukku.

KAJAR:

Oh kui tore! Sa jääd minu juurde?

AELITA:

Jah, ma luban, et jään sinu juurde.

KAJAR ja AELITA:

Esimene pilk ja sellest juhtus ime,

Esimest hetkest kannab armastuse nime.

**17.STSEEN**

Aelita, Kajar, 2 Kartlikku, Edaron, Professor, kosmosekoor, Seahill, Runrun, Dibidubidabi, maalaste koor, kosmosekoor, Tanja, Liisu, Dima + kõik ülejäänud

**EDARON:**

**Aelita! Mina juhin ju meie projekti! Lassos ei tohi sinust loobuda! Kes meil siis veel kosmilisi kontakte looks?**

**AELITA: Ma hakkan looma kosmilisi kontakte Maal. Kosmos on siit sama kaugel kui Lassoselt.**

**EDARON: Noh, jah. Aga mina hakkan siis väga tihti Maal käima. Hoian asjadel silma peal, kas tead! Ja tegelikult – Maa on väga ilus! Eriti see Eestimaa! (lassoslastele) Tulge kõik! Soovime Aelitale õnne!**

*Lassoslased kogunevad Aelita ja Kajari ümber. Lavale veereb Kartlike kapsel.*

**AELITA: Appi! Nad on jälle siin!**

*Kartlikud jäävad kapsli sees lava keskele seisma. Teevad ägedaid liigutusi, selgitavad midagi.*

**AELITA: Me ei kuule!**

**KÕIK: Me ei kuule teid!**

*Kartlikud siblivad hetke teineteisega justnagu vaieldes. Tõmbavad siis luku lahti ja astuvad kapslist välja.*

**AELITA (*lassoslastele*): Hoidke eemale, ruttu! Need kaks kardavad meid!**

**ESIMENE KARTLIK: Ei, ei!**

**TEINE KARTLIK: Me otsustasime, et…**

**ESIMENE KARTLIK: … et me ei karda teid enam. Te olete ju päris nagu inimesed…**

**(*vaatavad kosmose külalisi, kardavad, aga püüavad end ületada*)**

**SEHAHILLI ESINDAJAD *(julgustavalt):***

**Ssss! Hhh!**

**RURUNUNI ESINDAJAD *(patsutavad Kartlikke):***

**Rrrrr! Rrrrrrrr! Rrrrrrrr-rr!**

**DIBIDABADUBI ESINDAJAD *(tantsivad Kartlike ümber steppi. Kartlikud vaatavad, hakkavad kaasa tantsima. Sehahillid ja Rurununid liituvad nendega)***

**KARTLIKUD:**

**Õppisime tundma kosmose võõraid –**

**nad on ju kenad, no mida neist karta!**

**Välimus või keele ei ole tähtis meile enam –**

**tahame tutvuda, ei taha kurta.**

**ESIMENE KARTLIK:**

**Kookonist välja nüüd, kadugu kapsel!**

**Milleks end peita, kui ohtu ei näe?**

**TEINE KARTLIK:**

**Parem, kui seisame avatud uksel,**

**Kutsume külla ja anname käe!**

*Tantsivad koos külalistega kaugemale.*

**PROFESSOR: Kajar ja Tanja!**

**KAJAR: Jah, professor!**

**PROFESSOR: Mul ei olnud õigus. Kontakt kosmosega on võimalik ja see sai teoks tänu teie ehitatud lainepüüdjale. Aga tõeline teadlane tunnistab oma viga.**

**TANJA: Mis te nüüd, professor! Ilma teie õpetatud teadmisteta ei oleks me lainepüüdjat valmis saanud!**

**PROFESSOR: Ma tegin teise vea veel. Ehitasin aga roboteid, aga inimesed olid mulle ükskõik. Siis tulite teie ja tegite oma peaga asja, mida robotid ei oleks mingil juhul osanud.**

**KAJAR: See on isegi nagu natuke õige jutt.**

**PROFESSOR: Kuulake mind! Aelita, kuulake teie ka! Ma ei ole veel pensionile läinud, sest kartsin, et minu tööd ei suuda keegi jätkata. Aga teie olete just sellised, nagu meie teadus vajab – julged, iseseisvad, töökad ja andekad. Kajar!**

**KAJAR: Jah, professor?**

**PROFESSOR: Sina, Tanja ja Aelita hakkate Tõravere ja kogu Eesti kosmoseprojekte juhtima! Meil seisab ees suur uurimisretk kaugesse kosmosesse ja sinu ning Tanja lainepüüdja peab muutuma veel kiiremaks! Tuleb teha palju tööd. Ja ma palun, et te palkaksite tööle võinalikult palju noori teadlasi.**

**KAJAR: Saab tehtud, professor!**

**AELITA: Me lubame seda!**

**LIISU (*tuiskab jälle ootamatust kohast välja, sõbrad sabas*): Kajar! Kajar!**

**KAJAR: Noh, mis on?**

**LIISU: SInga, Ramai, Elelle ja Viguret kutsusid mind Lassosele!**

**KAJAR: Aga mine siis!**

**LIISU: Aga Dima ootab, et ma Skype´i tuleks!**

**AELITA: Aga teeme siis nii, et Dima tuleb Eestisse tagasi ja siit koos sinuga Lassosele!**

**LIISU: Aga ta peab õppima Austraalias!**

**AELITA: Meie lainepüüdja lubab liikuda nii, et õhtul oled Lassosel, siis tuled koju, magad ära ja lähed hommikul Austraaliasse tagasi.**

**LIISU: Vaat see on tase!**

**TANJA: Noh, mõttejõud! Kolm, kaks, üks!**

*Valgus muutub. Dima ilmub välja.*

**DIMA: Ohoi, Liisu! Küll sa oled suureks kasvanud! Arvutis ei saa arugi! (*kallistavad*)**

**LIISU (*näitab oma külalisi*): Siin on minu sõbrad planeedilt Lassos – ja me läheme kohe kõik koos kaugele kosmost avastama! Läheme Lassosele! Kas sa tuled meiega?**

**DIMA: Muidugi tulen!**

**AELITA: Kas nüüd on kõik õnnelikud?**

**KÕIK: Jaa!**

**KAJAR: Siis olgu täna Eestis pidu!**

**ESIMENE KARTLIK (*kaelakuti ühe külalisega*): Ja kestku see kolm päeva! Kuni 24. veebruarini!**

**TEINE KARTLIK (*mitme külalise vahelt*): Nagu on vana Eesti komme!**

**KÕIK: Hurraa!**

*Kõik ühinevad ühistantsuks. Ka robotid tulevad platsi ja tantsivad Professori ümber. Tantsu ja laulu ajal kõikvõimalikud efektid.*

KOOR:

Märka enda ümber maailma,

kiida kõike head ja rõõmusta!

Ilmas imesid on miljoneid,

mikroskoobis, kosmoses võid leida neid.

TANJA:

Meie ajal elada on imetore!

DIMA:

Uks on lahti kosmosesse, mis seal muret!

LIISU:

Pea vaid meeles – siin on sinu kodumaa!

Reisi, aga ära kodu unusta!

KOOR:

Tarkus on rikkus, ole siis tark!

Pinguta, õpi, et higine särk!

Kuid ära unusta inimest teist,

tilluke ime on igaüks meist!

EDARON:

Arvasin, et planeet Maa on üks jama.

Nüüd saime tuttavaks, Maa on kui oma.

PROFESSOR:

Küllap ka Lassos on vahva planeet,

tahan, et sinna viiks paljude teed.

KOOR:

Märka enda ümber maailma,

kiida kõike head ja rõõmusta!

KAJAR:

Märka igas inimeses väikest imet!

AELITA:

Õpi, uuri, avasta, just nii, just nimelt!

KÕIK:

Naerata ja lehvita ja ole õnnelik,

siis ei ole tee ka kosmosse pikk!

Olgu saatjaks sõprus sul ja armastus,

siis on iga inimene imeline, uus!

Olgu saatjaks sõprus sul ja armastus,

siis on iga inimene imeline, uus!

KOOR:

Tarkus on rikkus, ole siis tark!

Pinguta, õpi, et higine särk!

Kuid ära unusta inimest teist,

tilluke ime on igaüks meist!

EDARON:

Arvasin, et planeet Maa on üks jama.

Nüüd saime tuttavaks, Maa on kui oma.

PROFESSOR:

Küllap ka Lassos on vahva planeet,

tahan, et sinna viiks paljude teed.

KOOR:

Märka enda ümber maailma,

kiida kõike head ja rõõmusta!

KAJAR:

Märka igas inimeses väikest imet!

AELITA:

Õpi, uuri, avasta, just nii, just nimelt!

KÕIK:

Naerata ja lehvita ja ole õnnelik,

siis ei ole tee ka kosmosse pikk!

Olgu saatjaks sõprus sul ja armastus,

siis on iga inimene imeline, uus!

Olgu saatjaks sõprus sul ja armastus,

siis on iga inimene imeline, uus!

*Ilutulestik.*

ÕNNELIK LÕPP